Haladás VSE Utánpótlás - Hírek - Országos bajnokok lettek
Nem csak fociban ügyesek a HVSE játékosai: Fekete Iván, Horváth Sámuel és Tóth Erik a Zrínyi Ilona Általános Iskola csapatával idén zsinórban másodszor nyerte meg a játékos sportverseny diákolimpia országos döntőjét.
A rangos megmérettetést ezúttal Dunaújvárosban rendezték, az országos döntőben két szombathelyi iskola is képviseltette magát. A Derkovits épphogy lemaradt a dobogóról, a negyedik helyet szerezte meg, a Zrínyi pedig megvédte bajnoki címét, a tavalyi siker után idén is ők bizonyultak a legjobbnak.
A bajnok csapatot a HVSE három játékosa: Horváth Sámuel (U-9), Tóth Erik (U-10) és Fekete Iván (U-11) is erősítette. Erik elmesélte, hogy sokat készültek a versenyre, heti öt edzésük volt. A döntő minden pillanatát élvezték, nagyon jó volt a hangulat a végső összecsapáson. Véleménye szerint a fociban is hasznosítani tudja a játékos sportversenyen gyakoroltakat, hiszen mindkét sportban fontos a gyorsaság, az irányváltoztatások, és a koncentráció.
A bajnokok a figyelem központjába kerültek, a győzelem óta folyamatosan fogadják a dicséreteket. Természetesen a HVSE Labdarúgó Szakosztálya is gratulál nekik és mindkét szombathelyi csapat tagjainak!